**Nyitrai Zsolt államtitkár beszéde**

**az Európai Parlament ITRE bizottsága előtt**

**Tisztelt ITRE Bizottsági elnök, tisztelt Európai Parlamenti képviselők, tisztelt Hölgyeim és Uraim!**

Külön köszöntöm azokat, akik az interneten keresztül követik nyomon a bizottság ülését.

A Magyar EU-elnökség céljai világosan összefoglalhatóak az Erős Európa szlogenben. Úgy látjuk, az európai együttműködés csak akkor szolgálja a kontinenst, ha az együttműködésünk egyszerre szélesedik és mélyül. Így mi mindent megteszünk annak érdekében, hogy egy olyan folyamatot indítsunk be, mely képessé válik megerősíteni Európát és a teljes kontinenst.

A Magyar elnökség céljairól még el kell mondanom Önöknek, hogy célunk a párbeszéd, és a konszenzuskeresés. Csak azt tartjuk jó döntésnek, amiben mindannyian részt vehetünk, ezért én személyesen is azt képviselem, hogy a lehető legtöbb energiát kell annak érdekében mozgósítanunk, hogy a párbeszéd és a közös munka jelentse a döntéseink kiindulópontját.

Nincs ugyanis időnk, a megváltozott világ szélsebesen robog – és ez különösen igaz a távközlés területére -, így nekünk is időben kell meghoznunk döntéseket ahhoz, hogy e szélsebes változásnak a jövőben is alakítói és haszonélvezői, ne pedig elszenvedői legyünk.

Erős, dinamikus és konszenzusos elnökség – ez tehát a mi célunk, kérem Önöket, támogassanak ebben bennünket. A Távközlési Tanács elnökeként egy erős és szoros kapcsolatot kívánok kiépíteni az Európai Parlamenttel.

**Tisztelt ITRE Bizottsági elnök, tisztelt Európai Parlamenti képviselők,**

A Magyar Elnökség programja nagy mértékben épít a tavaly elfogadott Európai Digitális Menetrendre. Meggyőződésünk, hogy a Digitális Menetrend az európai polgárok jólétét szolgálja, valamint támogatja az EU gazdasági fellendülését és versenyképességét, ezért a magyar elnökség a lehető legnagyobb mértékben kíván hozzájárulni az *implementációhoz*. Készek vagyunk aktív szerepet vállalni az elnökségünk alatt megrendezendő első Digitális Közgyűlésen: összehozni a tagállamokat, EU intézményeket, civil képviseleteket és az iparágat az előrehaladás és a felmerülő kihívások közös értékeléséhez.

A magyar elnökség lényeges előrehaladást kíván elérni a Digitális Menetrendben meghirdetett két jogalkotási intézkedés megvalósítása kapcsán.

Az első jogalkotási téma a hálózat- és információbiztonsághoz kötődik, amely mára az egyik legfontosabb kérdéssé vált. Nap mint nap megéljük az információs társadalmat. Az összekapcsolt hálózatok jelen vannak életünkben, munkahelyen és otthon egyaránt. Ugyanakkor a 2007-es észt infrastruktúrák elleni támadás megmutatta, nagyon sebezhetőek vagyunk. Ezért bizalom és a hálózatbiztonság fokozása Európában kiemelt prioritású. Célunk elérni, hogy minden európai polgár biztonságban használhassa ki az internet adta lehetőségeket. Az Európai Hálózat- és Információbiztonsági Ügynökséghez (ENISA) fűződő új Bizottsági javaslat a szervezet mandátumának megerősítését és modernizálását, működésének meghosszabbítását célozza. Hisszük, hogy a modernizált ENISA a felhasználók biztonságának és védelmének fokozásával képes lesz a bizalmat is megerősíteni. Mindez hozzájárulhat az európai vállalkozások versenyképességéhez és az egységes piac megerősítéséhez is. Nagy várakozással nézünk elébe, hogy az ENISA javaslat tárgyában együtt dolgozhassunk Chichester úrral, a téma megbízott jelentéskészítőjével, az árnyék-rapporteurokkal és a bizottság többi tagjával. Reményeink szerint a közös munka eredményeként gyors előrehaladást érhetünk el ezeknél a dossziéknál és még a magyar elnökség ideje alatt sor kerülhet a javaslatok elfogadására.

A biztonság és bizalom témakör fontos részét alkotja a kritikus információs infrastruktúra védelem (CIIP). Az elektronikus hírközlési szolgáltatások és hálózatok képezik az európai gazdaság gerincét, így az állampolgárok, vállalkozások és kormányok számára egyaránt kiemelt fontosságúak. Mivel ezek a hálózatok nagymértékben decentralizáltak, összekapcsolás alapúak és kölcsönösen függőségben vannak egymással, bármilyen meghibásodás könnyen továbbgyűrűzhet és átterjedhet a nemzeti határokon túl. Áprilisban, az elnökségünk ideje alatt miniszteri szintű konferenciát szervezünk ebben a fontos témakörben és napirendre tűzzük a Távközlési Tanácsban is.

A magyar elnökség idején a második jogalkotási prioritást élvező javaslat a rádióspektrum-politikai programhoz fűződik. Megfelelő rendelkezésre állás, gazdálkodás és felhasználás esetén a rádióspektrum nagymértékben hozzájárul az egységes digitális piachoz, a gyors vezetéknélküli szolgáltatásokhoz, a gazdasági fellendüléshez és növekedéshez, minőségi munkahelyteremtéshez és hosszú távon az EU versenyképességéhez. A magyar elnökség ezért üdvözli az első rádióspektrum-politikai program (RSPP) létrehozását célzó Bizottsági javaslatot.

Ebben a témában már a Magyar elnökség hivatalos átvételének napján, január 6-án, megbeszélést tartottunk Neelie Kroes asszonnyal és Gunnar Hökmark képviselő úrral a javaslat fő elemeiről és ütemezéséről, és megegyeztünk abban, hogy a magyar elnökség ideje alatt jelentős előrehaladást kell felmutatni.

Mindezeknek megfelelően köszönjük a belga elnökség munkáját, akik megkezdték az RSPP javaslat részletes vizsgálatát. Nagy örömmel és várakozással vettem részt a december 3-án tartott Távközlési Tanácsülésen, ahol miniszter kollégáimmal részletesen megvitattuk a témát. Ez alapján elmondhatom, hogy habár a rádióspektrum jelentősége tekintetében egységes az álláspont – helyi-, nemzeti és európai szolgáltatások szintjén egyaránt - a *hogyan csináljuk jobban* kérdést illetően már eltérőek a vélemények.

A magyar elnökség arra törekszik, hogy a tárgyban a Tanácson belüli álláspontokat közelítse egymáshoz, azonban ez komoly feladat lesz, mivel alapvető kérdésekre kell megtalálni a választ, hogy megteremthessük a legjobb egyensúlyt az EU szintű rádióspektrum szakpolitikai intézkedések és a tagállami szinten megvalósuló gazdálkodási tevékenységek között, hogy Európa számára biztosítsuk azokat a nélkülözhetetlen eszközöket, melyek segítségével versenybe szállhat a globális távközlési színtéren.

Természetesen készen állunk egyeztetni Önökkel erről a fontos dossziéról is, hogy olyan végeredmény születhessen, amely mindkét szabályozói szint számára elfogadható és messzemenően támogatja az európai digitális piacot és a fogyasztókat.

Az RSPP kapcsán szeretném megemlíteni a Bizottság egyik további rádióspektrumhoz kapcsolódó kezdeményezését, nevezetesen a 2012-ben Genfben rendezendő soros Rádió-távközlési Világkonferenciát (WRC). Ezen a világkonferencián 200 ország részvételével fogadnak el kötelező határozatokat arról, hogy a rádióspektrum hol és milyen szolgáltatásokhoz használható fel. Ennek tükrében biztosítanunk kell, hogy az EU álláspontját teljeskörűen figyelembe vegyék a WRC döntéseknél. A Bizottság a WRC-12 kapcsán egy dokumentum elfogadását tervezi 2011. első negyedévében, amely meghatározza a fő témákat a releváns EU szakpolitika és szabályozás kontextusában.

A magyar elnökség a Digitális Stratégia mellett a Biztonság és a Spektrum témákat jelölte meg három olyan kiemelt témakörként, ahol jelentős haladást kell elérni, ezért ezekben a kérdésekben az Európai Parlamenttel szorosan és konstruktívan kívánunk együttműködni, kerülve minden szükségtelen halasztást és késedelmet.

Az említett kulcsfontosságú dossziékon túl a magyar elnökség készen áll további Bizottsági kezdeményezéseket is vizsgálni, ilyen pl. az e-kormányzat témakör, ahol a Tanács várhatóan következtetéseket fogad el az aktualizált elektronikus kormányzati cselekvési tervről. Végül szeretnék emlékeztetni, hogy a Bizottság 2011. nyarán tervezi publikálni jelentését az EU-n belüli roaming szolgáltatások alakulásáról. Egyelőre még nyitott kérdés, hogy a magyar elnökség ideje alatt sor kerül-e a jelentés tanulmányozására, azonban a roaming szerepe továbbra is kitüntetett, mivel a mobil kommunikáció – legyen az telefon vagy adatforgalom – a hírközlési terület egyik sikertörténete Európában és ezen a területen továbbra is vezető szerepet kívánunk betölteni.

Röviden említenék még egy, az Európai Parlament szívéhez közelálló témát - ez az Internet Governance Forum (IGF - Internet Irányítási Fórum). Feltételezem Önök is örömmel nyugtázták az ENSZ tárgyalások pozitív kimenetelét, miszerint öt évvel meghosszabbították ennek a kiemelt fórumnak a mandátumát. Az IGF minden érdekeltre kiterjed és fennállásának első öt évében bizonyított. Nagy érdeklődéssel fogjuk kísérni jövőbeni alakulását.

És végül, de nem utolsó sorban említek még egy témát: a magyar elnökség elkötelezett az európai műholdas navigációs programok sikerének érdekében. Az elnökségi időszakunk egyik legfontosabb feladata lesz az európai műholdas navigációs programokkal kapcsolatban az EGNOS és a Galileo programok jövőjét is meghatározni képes vita lefolytatása.

Az Európai Bizottság 2011. január 18-án adta ki közleményét az európai GNSS programok végrehajtásának félidei felülvizsgálatáról, amely a jelen helyzet ismertetésén túl a Galileo és EGNOS rendszerek jövőbeli üzemeltetésével és 2014 utáni hasznosítására vonatkozó elképzelésekkel és azok finanszírozási igényével is foglalkozik.

Az elnökségi programban a közlemény tárgyalását természetesen napirendre vesszük és a közleményről minél előbb, lehetőleg már a márciusi Közlekedési Tanácson tanácsi következtetések elfogadását tervezzük, amely irányt szabhat az európai műholdas navigációs programok 2013 utáni üzemeltetéséről és finanszírozásáról szóló jogszabályjavaslatnak.

A Galileo Szabályozott Közszolgáltatásokhoz (PRS) való hozzáférési politikáról szóló határozat-tervezettel kapcsolatban a magyar elnökség folytatja a belga elnökség által megkezdett munkát. Célunk, hogy a 2010. március 31-ei Közlekedési Tanácson általános megközelítést érjünk el a Tanácsban. Az eddigi egyeztetések alapján bízunk a tárgyalások gyors előrehaladásában, célunk az első olvasatos júniusi megállapodás elérése.

Tekintetbe véve a téma fontosságát, örömmel láttam, hogy az ITRE Bizottság ma napirendre tűzte a témát és megtárgyalja Glante képviselő úr kiváló jelentését.

**Tisztelt képviselők, tisztelt Hölgyeim és Uraim!**

Nagy várakozással nézek elébe, hogy Önökkel közösen megerősítsük az információs társadalmat Európában, hogy ez a kiemelt gazdasági tevékenység továbbra is az európai gazdaság egyik kulcseleme maradjon, és az állampolgárokat szolgálja.

Bármilyen kérdés esetén állok az Önök rendelkezésére és várom észrevételeiket, hogy jobban megismerhessem az ITRE Bizottság ezen területekhez kapcsolódó szándékait és esetleges aggályait.

Köszönöm megtisztelő figyelmüket.